禮記/禮器
禮器，是故大備。大備，盛德也。禮釋回，增美質。措則正，施則行。其在人也，如竹箭之有筠也；如松柏之有心也。二者居天下之大端矣。故貫四時而不改柯易葉。故君子有禮，則外諧而內無怨，故物無不懷仁，鬼神饗德。

先王之立禮也，有本有文。忠信，禮之本也；義理，禮之文也。無本不立，無文不行。

禮也者，合於天時，設於地財，順於鬼神，合於人心，理萬物者也。是故天時有生也，地理有宜也，人官有能也，物曲有利也。故天不生，地不養，君子不以為禮，鬼神弗饗也。居山以魚鱉為禮，居澤以鹿豕為禮，君子謂之不知禮。故必舉其定國之數，以為禮之大經，禮之大倫。以地廣狹，禮之薄厚，與年之上下。是故年雖大殺，眾不匡懼。則上之制禮也節矣。

禮，時為大，順次之，體次之，宜次之，稱次之。堯授舜，舜授禹。湯放桀，武王伐紂。時也。《詩》云：「匪革其猶，聿追來孝。」

天地之祭，宗廟之事，父子之道，君臣之義，倫也。

社稷山川之事，鬼神之祭，體也。

喪祭之用，賓客之交，義也。

羔、豚而祭，百官皆足；大牢而祭，不必有餘，此之謂稱也。諸侯以龜為寶，以圭為瑞。家不寶龜，不藏圭，不臺門，言有稱也。

禮，有以多為貴者：天子七廟，諸侯五，大夫三，士一。天子之豆二十有六，諸公十有六，諸侯十有二，上大夫八，下大夫六。諸侯七介、七牢，大夫五介、五牢。天子之席五重，諸侯之席三重，大夫再重。天子崩，七月而葬，五重八翣；諸侯五月而葬，三重六翣；大夫三月而葬，再重四翣。此以多為貴也。

有以少為貴者：天子無介。祭天特牲。天子適諸侯，諸侯膳以犢。諸侯相朝，灌用鬱鬯，無籩、豆之薦。大夫聘禮以脯、醢。天子一食，諸侯再，大夫士三，食力無數。大路繁纓一就，次路繁纓七就。圭、璋特，琥、璜爵。鬼神之祭單席。諸侯視朝，大夫特，士旅之。此以少為貴也。

有以大為貴者：宮室之量，器皿之度，棺椁之厚，丘封之大。此以大為貴也。

有以小為貴者：宗廟之祭，貴者獻以爵，賤者獻以散；尊者舉觶，卑者舉角。五獻之尊：門外缶，門內壺，君尊瓦甒。此以小為貴也。

有以高為貴者：天子之堂九尺，諸侯七尺，大夫五尺，士三尺。天子諸侯臺門，此以高為貴也。

有以下為貴者：至敬不壇，埽地而祭。天子諸侯之尊廢禁，大夫士棜、禁，此以下為貴也。

禮有以文為貴者：天子龍袞，諸侯黼，大夫黻，士玄衣纁裳。天子之冕，朱綠藻，十有二旒，諸侯九，上大夫七，下大夫五，士三，此以文為貴也。

有以素為貴者：至敬無文，父黨無容，大圭不琢，大羹不和，大路素而越席，犧尊疏布鼏，樿杓；此以素為貴也。孔子曰：「禮，不可不省也！禮不同，不豐，不殺。」此之謂也。蓋言稱也。

禮之以多為貴者，以其外心者也；德發揚，詡萬物，大理物博，如此，則得不以多為貴乎？故君子樂其發也。禮之以少為貴者，以其內心者也。德產之致也精微，觀天下之物無可以稱其德者，如此，則得不以少為貴乎？是故君子慎其獨也。

古之聖人，內之為尊，外之為樂，少之為貴，多之為美。是故先王之制禮也，不可多也，不可寡也，唯其稱也。

是故君子大牢而祭，謂之禮；匹士大牢而祭，謂之攘。管仲鏤簋、朱紘，山節、藻梲，君子以為濫矣。晏平仲祀其先人，豚肩不揜豆。澣衣濯冠以朝，君子以為隘矣。
是故君子之行禮也，不可不慎也；眾之紀也，紀散而眾亂。孔子曰：「我戰則克，祭則受福，蓋得其道矣。」君子曰：「祭祀不祈，不麾蚤，不樂葆大，不善嘉事，牲不及肥大，薦不美多品。」

孔子曰：「臧文仲安知禮！夏父弗綦逆祀而弗止也。燔柴於奧，夫奧者，老婦之祭也，盛於盆，尊於瓶。」
禮也者，猶體也。體不備，君子謂之不成人。設之不當，猶不備也。禮有大有小，有顯有微。大者不可損，小者不可益，顯者不可揜，微者不可大也。故經禮三百，曲禮三千，其致一也。未有入室而不由戶者。君子之於禮也，有所竭情盡慎，致其敬而誠若，有美而文而誠若。君子之於禮也，有直而行也，有曲而殺也，有經而等也，有順而討也，有摲而播也，有推而進也，有放而文也，有放而不致也，有順而摭也。三代之禮一也，民共由之。或素或青，夏造殷因。

周坐尸，詔侑武方；其禮亦然，其道一也；夏立尸而卒祭；殷坐尸。周旅酬六尸，曾子曰：「周禮其猶醵與！」

君子曰：「禮之近人情者，非其至者也。郊血，大饗腥，三獻爓，一獻孰。」是故君子之於禮也，非作而致其情也，此有由始也。是故七介以相見也，不然則已愨。三辭三讓而至，不然則已蹙。故魯人將有事於上帝，必先有事於頖宮。晉人將有事於河，必先有事於惡池。齊人將有事於泰山，必先有事於配林。三月繫，七日戒，三日宿，慎之至也。

故禮有擯詔，樂有相步，溫之至也。禮也者，反本（脩）〔循〕古，不忘其初者也。故凶事不詔，朝事以樂。醴酒之用，玄酒之尚。割刀之用，鸞刀之貴。莞簟之安，而稾鞂之設。是故先王之制禮也，必有主也，故可述而多學也。

君子曰：「無節於內者，觀物弗之察矣。欲察物而不由禮，弗之得矣。故作事不以禮，弗之敬矣。出言不以禮，弗之信矣。故曰：禮也者，物之致也。」

是故昔先王之制禮也，因其財物而致其義焉爾。故作大事必順天時，為朝夕必放於日月，為高必因丘陵，為下必因川澤。是故天時雨澤，君子達亹亹焉。
是故昔先王尚有德，尊有道，任有能。舉賢而置之，聚眾而誓之。是故因天事天，因地事地，因名山升中于天，因吉土以饗帝于郊。升中于天，而鳳凰降，龜龍假。饗帝於郊，而風雨節，寒暑時。是故聖人南面而立而天下大治。

天道至教，聖人至德。廟堂之上，罍尊在阼，犧尊在西。廟堂之下，縣鼓在西，應鼓在東。君在阼，夫人在房。大明生於東，月生於西，此陰陽之分，夫婦之位也。
君西酌犧象，夫人東酌罍尊，禮交動乎上，樂交應乎下，和之至也。

禮也者，反其所自生；樂也者，樂其所自成。是故先王之制禮也以節事，脩樂以道志。故觀其禮樂，而治亂可知也。蘧伯玉曰：「君子之人達。」故觀其器，而知其工之巧；觀其發，而知其人之知。故曰：君子慎其所以與人者。

（太）〔大〕廟之內敬矣！君親牽牲，大夫贊幣而從。君親制祭，夫人薦盎。君親割牲，夫人薦酒。卿大夫從君，命婦從夫人。洞洞乎其敬也，屬屬乎其忠也，勿勿乎其欲其饗之也。納牲詔於庭，血、毛詔於室，羹定詔於堂，三詔皆不同位，蓋道求而未之得也。設祭于堂，為祊乎外，故曰：於彼乎？於此乎？

一獻質，三獻文，五獻察，七獻神。

大饗，其王事與？三牲、魚、腊，四海九州之美味也，籩、豆之薦，四時之和氣也。內金，示和也。束帛加璧，尊德也。龜為前列，先知也。金次之，見情也。丹、漆、絲、纊、竹、箭，與眾共財也。其餘無常貨，各以其國之所有，則致遠物也。其出也，《肆夏》而送之，蓋重禮也。

祀帝於郊，敬之至也。宗廟之祭，仁之至也。喪禮，忠之至也。備服器，仁之至也。賓客之用幣，義之至也。故君子欲觀仁義之道，禮其本也。君子曰：「甘受和，白受采；忠信之人，可以學禮。苟無忠信之人，則禮不虛道。是以得其人之為貴也。」

孔子曰：「誦詩三百，不足以一獻。一獻之禮，不足以大饗，大饗之禮，不足以大旅，大旅具矣，不足以饗帝。毋輕議禮！」
子路為季氏宰。季氏祭，逮闇而祭，日不足，繼之以燭。雖有強力之容，肅敬之心，皆倦怠矣。有司跛倚以臨祭，其為不敬大矣。他日祭，子路與，室事交乎戶，堂事交乎階，質明而始行事，晏朝而退。孔子聞之，曰：「誰謂由也而不知禮乎？」

礼記